b'\n_START_ARTICLE_\nPsichologin\xc4\x97 pagalba\n_START_PARAGRAPH_\nPsichologin\xc4\x97 pagalba \xe2\x80\x93 s\xc4\x85lyginai neilgos trukm\xc4\x97s, tarpasmeniniu bendravimu ir teorin\xc4\x97mis \xc5\xbeiniomis pagr\xc4\xafsta pagalba asmenims, turintiems psichologini\xc5\xb3 problem\xc5\xb3. Psichologin\xc4\x97s problemos i\xc5\xa1kyla esant \xc5\xbemogaus individualaus po\xc5\xbei\xc5\xabrio ar asmenyb\xc4\x97s konfliktui su situacija, ir netur\xc4\x97t\xc5\xb3 b\xc5\xabti painiojamos su psichikos sutrikimais. Psichologin\xc4\x97 pagalba yra gana plati s\xc4\x85voka ir gali reik\xc5\xa1ti tiek draugi\xc5\xa1k\xc4\x85 patarim\xc4\x85, paguodim\xc4\x85, i\xc5\xa1klausym\xc4\x85, tiek pakartotines konsultacijas su profesionaliais psichologais. Pastaruoju atveju psichologin\xc4\x97 pagalba gali b\xc5\xabti traktuojama kaip paslauga, u\xc5\xbe kuri\xc4\x85 imamas mokestis._NEWLINE_Situacij\xc5\xb3 ir i\xc5\xa1gyvenim\xc5\xb3, d\xc4\x97l kuri\xc5\xb3 \xc5\xbemogui gali prireikti psichologin\xc4\x97s pagalbos, \xc4\xafvairov\xc4\x97 labai didel\xc4\x97, taip pat priklauso nuo konkretaus \xc5\xbemogaus, kadangi skirtingi \xc5\xbemon\xc4\x97s turi skirtingas asmenines problem\xc5\xb3 sprendimo taktikas. Da\xc5\xbeniausiai problemos b\xc5\xabna susijusios su tarpasmeniniais santykiais, traumuojan\xc4\x8diais \xc4\xafvykiais arba asmeniniu efektyvumu kurioje nors veikloje, srityje._NEWLINE_Tradicin\xc4\x97 psichologin\xc4\x97s pagalbos forma - t\xc3\xaate-\xc3\xa0-t\xc3\xaate pokalbis su pagalb\xc4\x85 teikian\xc4\x8diu asmeniu. Priklausomai nuo \xc5\xa1alies, psichologin\xc4\x97s pagalbos institucijos gali b\xc5\xabti valstybin\xc4\x97s sveikatos sistemos dalis; neretai psichologin\xc4\x97s pagalbos punktai \xc4\xafsteigiami \xc4\xafmon\xc4\x97se ir organizacijose, kuri\xc5\xb3 darbuotoj\xc5\xb3 ar nari\xc5\xb3 veikla siejama su padidintu emociniu poveikiu. Daugelyje \xc5\xa1ali\xc5\xb3 yra nevyriausybini\xc5\xb3 organizacij\xc5\xb3, kuri\xc5\xb3 savanoriai teikia psichologin\xc4\x99 pagalb\xc4\x85 visuomen\xc4\x97s nariams. Tokios organizacijos pagalb\xc4\x85 paprastai suteikia telefonu (vadinamos psichologin\xc4\x97s pagalbos/paramos linijos) arba elektroniniu pa\xc5\xa1tu. Neinteraktyvi psichologin\xc4\x97 pagalba gali b\xc5\xabti teikiama internetin\xc4\x97se svetain\xc4\x97se._NEWLINE_Psichologin\xc4\x97 pagalba grind\xc5\xbeiama neformaliu bendravimu ir daugeliu atveju siekiama u\xc5\xbetikrinti pagalbos ie\xc5\xa1kan\xc4\x8dio \xc5\xbemogaus anonimi\xc5\xa1kum\xc4\x85.'